9 Jehofa ga a ne a fedisa tsamaiso eno e e boikepo a sa tlhagisa batho pele. Jesu o ile a bua jaana mo boporofeting jwa gagwe malebana le se se tla diregang mo nakong ya bofelo: “Mo ditšhabeng tsotlhe dikgang tse di molemo di tshwanetse go rerwa pele.” (Mareko 13:10; Mathaio 24:3) Lefoko “pele” le bontsha gore tiro ya go rera mo lefatsheng lotlhe e tla salwa morago ke ditiragalo tse dingwe. Ditiragalo tseo di akaretsa pitlagano e kgolo e e boleletsweng pele, e e tla felelang ka gore go senngwe baikepi le e morago ga yone go tla latelang lefatshe le lesha la tshiamo. (Mathaio 24:14, 21, 22) Ruri ga go ope yo o tla bong a le boammaaruri fa a ka pega Jehofa molato wa gore o ile a gobelela baikepi. Ka go dira gore batho ba tlhagisiwe pele, o naya batho bao nako e ntsi ya gore ba fetoge mo ditseleng tsa bone e le gore ba se ka ba senngwa.—Jona 3:1-10.